SKRIFTLIG FORESPØRGSEL E-2647/99

af Armando Cossutta (GUE/NGL) til Kommissionen

(12. januar 2000)

Om: Kontrakt om ydelse af en allerede varetaget tjenesteydelse

Kommissionen har for nylig offentliggjort et offentligt udbud(1) med henblik på etablering af en interinstitutionel terminologidatabase i Oversættelsescentret i Luxembourg. Ifølge planerne skal Generaldirektoratet for Industri (tidl. GD III) bidrage til etableringen med et beløb på 1,5 mio. euro.

De tre største EU-institutioner (Rådet, Parlamentet og Kommissionen) råder allerede over deres egne terminologidatabaser (TIS, Euterpe og Eurodicautom), som er indbyrdes forbundne elektronisk. I Kommissionen har man ligefrem et interface (one-stop teminology), som er udviklet af den interne terminologitjeneste, og som gør det muligt at søge en term ved på én gang at konsultere de tre ovennævnte databaser og andre baser (JIAMCATT, FAO, ITU osv.) og at benytte sig af søgemaskiner til Internet.

Det fremgår ikke klart af kontraktens tekniske specificiteter, om formålet med projektet er at etablere en terminologidatabase helt fra bunden eller ganske enkelt at etablere et fælles interface for adgang til ovennævnte databaser med tilføjelse af en validerings- og kontrolfunktion.

Kan Kommissionen oplyse:

1. hvorfor den agter at etablere en struktur, der er parallel med de allerede eksisterende,

og hvorledes den vil kunne forene denne løsning med forordning (EF) nr. 2610/95(2) (om ændring af forordning (EF) nr. 2965/94(3)), hvori det ordret hedder, at det er nødvendigt at styrke det administrative samarbejde mellem Unionens institutioner og organer for at opnå en række overordnede besparelser ved at undgå overflødigt arbejde og parallelle strukturer?

2. hvorfor den agter at overdrage Oversættelsescentret opgaven med at gennemføre og føre tilsyn med dette projekt, eftersom centret ikke som dets direktør offentligt har indrømmet hverken er i besiddelse af erfaringerne eller den nødvendige særlige viden på terminologi- og informatikområdet?

(1) EFT S 163 af 24.8.1999.

(2) EFT L 268 af 10.11.1995, s. 1.

(3) EFT L 314 af 7.12.1994, s. 1.

Svar afgivet på Kommissionens vegne af Erkki Liikanen

(24. februar 2000)

De tre største EU-institutioner har allerede deres egne terminologidatabaser (TIS, Euterpe og Eurodicautom), men de er ikke elektronisk forbundet med hinanden. Det er rigtigt at Kommissionen har en grænseflade der gør det muligt at søge samtidig på de tre store termbaser og på en række andre baser (one-stop terminology), men den virker kun internt i Kommissionen. Og selvom man godt kunne gøre en fælles søgemekanisme af denne type bredere tilgængelig, så ville man derved kun delvis løse

problemerne med terminologisk harmonisering mellem institutionerne, overlapning mellem basernes dataindhold og dobbeltarbejde som indebærer overflødig anvendelse af bevillinger og personale. Den forundersøgelse om etablering af en tværinstitutionel database som det tværinstitutionelle oversættelsesudvalg satte i gang, konkluderede at kun en tværinstitutionel base kan løse problemet med overlappende indhold og virkeliggøre de normative formål med terminologiarbejdet.

Svar på de specifikke spørgsmål:

1. Hensigten med projektet er at den nuværende mangfoldighed af databaser skal afløses af én central terminologidatabase der administreres i fællesskab for EU. Meningen er altså at skære ned på de eksisterende parallelle strukturer og ressourcer i institutionerne og at undgå at der opstår parallelle strukturer i Fællesskabets mindre institutioner og agenturer. Projektet er vedtaget af det tværinstitutionelle oversættelsesudvalg og støttes derfor af alle EF-institutionernes oversættelsestjenester. Der er dog endnu ikke truffet afgørelse om hvor den fælles terminologidatabase skal placeres og administreres.

Initiativet er således i overensstemmelse med Oversættelsescentrets opgave som den er beskrevet i Rådets forordning (EF) 2610/95 af 30. oktober 1995 om ændring af forordning (EF) 2965/94 om oprettelse af et oversættelsescenter for Den Europæiske Unions organer: at styrke det administrative samarbejde mellem Unionens institutioner og organer for at rationalisere de anvendte arbejdsmetoder og opnå en række overordnede besparelser ved at undgå eventuelt overflødigt arbejde og indførelse af bekostelige parallelle strukturer

2. Den tekniske gennemførelse af projektet vil blive styret af en tværinstitutionel styregruppe sammensat af eksperter som repræsenterer Oversættelsescentret, Parlamentet, Rådet, Kommissionens Oversættelsestjeneste og Generaldirektoratet for Erhvervspolitik. Kontrakten er gået til et firma med stor erfaring i at etablere databaser, og den sproglige og terminologiske ekspertise leveres af et statsligt forskningsinstitut med verdensry inden for sprogteknologi. Desuden overvåges projektet af en ekspertgruppe sammensat af terminologi- og informatikspecialister fra hver af EU's institutioner, de decentrale agenturer og medlemsstaterne.